सर्व शिक्षा अभियान के अंतर्गत दर्जनभर से अधिक योजनाएं संचालित हैं, लेकिन इनका लाभ बच्चों को नहीं मिल पाता। इसी कड़ी में स्कूलों की रंगाई-पुताई की योजना है। नियमत: स्कूल खुलने से पूर्व सबको चमकानेे के निर्देश हैं। ताकि बच्चे आकर्षित हो सकें। माहौल भी बच्चों के लिए उनके अनुसार बनाना होता है। बेसिक शिक्षा परिषद ने पहले कहा था कि स्कूल का माहौल अच्छा होगा तो बच्चों का मन लगेगा और वह स्कूल में डटे रहेंगे, लेकिन जिले के तीन हजार स्कूलों में से चार सौ से अधिक स्कूल ऐसे हैं जिनकी रंगाई-पुताई नहीं हुई। इसमें जगत, आसफपुर, बिसौली, समरेर, सहसवान, म्याऊ, उझानी, कादरचौक आदि ब्लाक के विद्यालय शामिल हैं। कुछ स्कूलों को मिली पांच हजार की रकम से अन्य सामग्री खरीद ली गई। महकमे के अधिकारियों ने जिले के तीन हजार स्कूलों में भेजी लगभग दो करोड़ की इस रकम का उपभोग भी लेना उचित नहीं समझा। सूत्र बताते हैं कि इस रकम में खेल हुआ है। कई अधिकारी भी इसमें शामिल हैं।